
NÁVRHY
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto návrhy:
1.	víta vyhlásenie Dvora audítorov, že operácie súvisiace s ročnou účtovnou závierkou Agentúry Európskej únie pre spoluprácu v oblasti presadzovania práva (Europol) za rozpočtový rok 2022 sú zo všetkých významných hľadísk zákonné a správne; 
2.	víta skutočnosť, že Europol vykonal opatrenia orgánu udeľujúceho absolutórium v oblasti vnútorných kontrol, ochrany údajov a externej komunikácie a pripomienky Dvora audítorov, najmä pokiaľ ide o proces posudzovania potenciálneho konfliktu záujmov; oceňuje ďalšie činnosti týkajúce sa rodovej rozmanitosti a digitalizácie administratívnych postupov; víta ďalšiu digitalizáciu prostredníctvom využívania informačných systémov a nástrojov Komisie v oblasti riadenia ľudských zdrojov a riadenia zmlúv;
3.	pripomína pripomienku Dvora audítorov o zákonnosti a správnosti operácií súvisiacich s dennými diétami troch vyslaných národných expertov z Holandska; pripomína, že Europol zistil a zverejnil preplatok vo výške 155 553 EUR, pokiaľ ide o denné diéty pre troch vyslaných národných expertov z Holandska v roku 2022; berie na vedomie odpoveď Europolu, že v súlade s požiadavkami stanovenými v článku 101 nariadenia 2018/1046 o rozpočtových pravidlách sa Europol rozhodol upustiť od vymáhania preplatku s cieľom zachovať vzťah dôvery a spolupráce s vysielajúcimi orgánmi; víta skutočnosť, že Europol posilnil ex ante overovanie vrátane prideľovania zdrojov s cieľom poskytnúť účinné uistenie o zákonnosti príslušných finančných nárokov pred platbou v budúcnosti; 
4.	pripomína pripomienku Dvora audítorov týkajúcu sa zákonnosti a správnosti operácií súvisiacich s grantom na prevádzku, ktorý financuje činnosti vnútroštátnych policajných síl v členskom štáte; konštatuje, že Dvor audítorov zistil, že časť grantu vo výške 0,2 milióna EUR bola neoprávnená; berie na vedomie odpoveď Europolu v reakcii na to, že grant na prevádzku sa týkal činností osobitných zásahových jednotiek koordinovaných jedným členským štátom, a preto článok 186 ods. 4 písm. c) nariadenia o rozpočtových pravidlách 2018/1046 a zodpovedajúce osobitné vykonávacie usmernenia Komisie týkajúce sa správy grantov a dane z pridanej hodnoty (DPH) boli oprávnenými nákladmi; víta, že Europol posúdi oprávnenosť DPH pri grantoch na prevádzku na základe pripomienok Európskeho dvora audítorov;
5.	s uspokojením konštatuje, že v roku 2022 Europol prijal 98 068 operačných príspevkov a podporil 2 758 operácií súvisiacich s piatimi viacročnými strategickými prioritami; berie na vedomie činnosti Europolu odrážajúce pracovný program na rok 2022 vrátane rozvoja operačných informačných technológií a spôsobilostí riadenia informácií, operačnej koordinácie, boja proti závažnej a organizovanej trestnej činnosti, počítačovej trestnej činnosti, finančnej a hospodárskej trestnej činnosti, strategickej a analytickej koordinácie a riadenia boja proti terorizmu, podpory a administratívy; víta spoluprácu Europolu s Ukrajinou a zvýšenie podpory poskytovanej členským štátom a susedným krajinám začiatkom roka v súvislosti s vojnou; víta skutočnosť, že Europol pozastavil svoju spoluprácu s Ruskom;
6.	konštatuje, že 16. septembra 2022 požiadal európsky dozorný úradník pre ochranu údajov (EDPS) Súdny dvor Európskej únie o zrušenie dvoch ustanovení zmeneného nariadenia o Europole, konkrétne článkov 74a a 74b, čo odôvodnil tým, že vážne narúšajú právnu istotu osobných údajov jednotlivcov a ohrozujú nezávislosť EDPS; ďalej konštatuje, že uznesenie Všeobecného súdu vo veci T-578/22 zo 6. septembra 2023, ktorým sa žaloba európskeho dozorného úradníka pre ochranu údajov proti zmenenému nariadeniu o Europole považovala za neprípustnú, a pokiaľ ide o akékoľvek účinky napadnutých ustanovení na rozhodnutie EDPS z 3. januára 2022, EDPS sa na ne nemôže spoliehať pri podpore svojich činností; pripomína, že EDPS sa odvolal vo veci T-578/22 a že je poverený dohľadom nad zákonnosťou spracúvania osobných údajov Europolom podľa nariadenia (EÚ) 2016/794; víta úsilie Europolu o plnenie odporúčaní EDPS, najmä to, že všetkým príspevkom z obdobia pred nadobudnutím účinnosti zmeneného nariadenia o Europole bola medzičasom pridelená kategória dotknutých osôb;  
7.	berie na vedomie, že Europol pokračuje v úzkej spolupráci s agentúrou eu-LISA na zavedení automatizovaných kontrol údajov týkajúcich sa žiadostí o cesty z Európskeho systému pre cestovné informácie a povolenia (ETIAS) na základe údajov Europolu; konštatuje, že uvedenie systému ETIAS do prevádzky bolo rozhodnutím Rady odložené na november 2023; oceňuje, že Europol rozšíril svoju spoluprácu s Európskou prokuratúrou (EPPO) v roku 2022, zatiaľ čo do konca roka podporil 21 hlavných operácií Európskej prokuratúry v oblasti daňových podvodov;

8.	konštatuje, že zmenené nariadenie o Europole, ktoré nadobudlo účinnosť 28. júna 2022, si vyžaduje zvýšený dohľad nad jeho činnosťami, napríklad zriadením a vymenovaním pracovníka pre základné práva v rámci Europolu; ďalej konštatuje, že rozšírenie právomocí Europolu, pokiaľ ide o podporu členských štátov a spoluprácu so súkromnými subjektmi, tretími krajinami a medzinárodnými organizáciami, by si vyžadovalo vytvorenie dodatočných vnútorných a vonkajších mechanizmov dohľadu s cieľom zaručiť dodržiavanie práva EÚ a zabezpečiť ochranu základných práv;
9.	pripomína zistenia z audítorskej správy EDPS o Europole zo 16. decembra 2022, v ktorej sa kontrolovali osobitné kontroly súborov údajov o štátnych príslušníkoch tretích krajín v držbe Europolu; pripomína, že EDPS zistil, že všeobecný proces posudzovania informácií poskytovaných partnermi o maloletých osobách (vrátane maloletých mladších ako 15 rokov) je jasný a dobre rozvinutý; pripomína, že EDPS zistil viacero prípadov, keď priradenie rovnakej úrovne podozrenia (z hľadiska klasifikácie) údajom o maloletých osobách, ktoré sú zjavne zapojené do relatívne menej závažných priestupkov v širšom rámci organizovanej zločineckej skupiny, nemusí spĺňať prahovú hodnotu „prísnej proporcionality“; zdôrazňuje, že Europol má povinnosť dodržiavať zásadu „prísnej proporcionality“ stanovenú v článku 30 ods. 1 nariadenia o Europole; 
10.	berie na vedomie správy médií o údajných prípadoch konfliktu záujmov bývalých zamestnancov Europolu; konštatuje, že 20. decembra 2023 sa ombudsmanka rozhodla začať vyšetrovanie s cieľom preskúmať, ako Europol riešil presun dvoch bývalých zamestnancov na pozície súvisiace s bojom proti sexuálnemu zneužívaniu detí na internete; berie na vedomie odpoveď agentúry, že preskúmala správy a okrem iného uviedla, že nebol zistený žiadny konflikt záujmov bývalých zamestnancov; žiada, aby sa obvinenia dôkladne vyšetrili a výsledky boli oznámené orgánu udeľujúcemu absolutórium; 

